Source: https://www.apador.org/ccr-ne-a-dat-dreptate-cartelele-prepay-se-vor-cumpara-la-liber-ca-si-pana-acum/
Timestamp: 2020-05-27 16:24:05+00:00
Document Index: 34168931

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ', 'CCR ', 'CCR ']

CCR ne-a dat dreptate – cartelele prepay se vor cumpăra la liber, ca și până acum | APADOR-CH
APADOR-CH salută decizia CCR prin care este respinsă încă o tentativă de restrângere a dreptului la viață privată printr-o ordonanță de urgență care voia să schime statutul cartelelor telefonice preplătite. Curtea Constituțională a stabilit azi că Ordonanța de Urgență 62/2019 este neconstituțională integral. Actul fusese emis de Guvernul Dăncilă în vara anului 2019, după Cazul Caracal, și instituia, printre altele, regula că oricine ar fi cumpărat o cartelă preplătită de telefon ar fi trebuit să-și ofere datele din buletin.
APADOR-CH și ApTI au sesizat Avocatul Poporului asupra aspectelor neconstituționale din ordonanța amintită și au depus și la CCR un amicus curiae în sprijinul acțiunii Avocatului Poporului. Motivele invocate au vizat faptul că:
modificarea legislativă s-a făcut printr-o ordonanță de urgență, deși exista o majoritate parlamentară care să treacă o lege în acest sens prin Parlament;
colectarea, stocarea și prelucrarea datelor tuturor cumpărătorilor, doar pe motiv că unele persoane apelează abuziv serviciul 112 era o măsură disproporționată de restrângere a dreptului la viață privată al posesorilor, iar printr-o ordonanță de urgență nu se pot restrânge drepturi fundamentale;
ordonanța nu prevedea nicio evaluare a impactului asupra protecției datelor, scopul colectării acestora era neclar, nu existau garanții privind protecția datelor sau durata de stocare etc, proiectul nefiind susținut nici măcar de Autoritatea Națională de Supraveghere a Prelucrării Datelor cu Caracter Personal – ANSPDCP
CCR stabilise deja, prin deciziile pronunțate în legătură cu anterioarele tentative de a schimba regimul cartelelor prepay, că este nevoie de prevederea unor garanţii concrete şi efective, adaptate cazului special de prelucrare de date ce se vrea reglementat.
În cazul acestei ordonanțe CCR a stabilit, cu unanimitate de voturi, că Guvernul nu a motivat care era situația extraordinară și nici urgența reglementării, mai mult decât atât, principala prevedere a ordonanței (cea privitoare la cartele) fusese deja amânată de două ori înainte de intrarea în vigoare – mai întâi până la 31 decembrie 2019, apoi până la 31 martie 2020 – fapt ce dovedește inexistența urgenței.
Mai multe în comunicatul CCR pe această temă.
Demersuri făcute de APADOR-CH pe acest subiect:
9 August 2019: Interpelări ale tuturor instituțiilor implicate în comunicații pentru lămurirea modului în care funcționează serviciul 112 – Se poate sau nu suna la 112 fără cartelă SIM în telefon?
12 August 2019: Petiție către Avocatul Poporului în cazul OUG pentru cumpărarea cartelelor pre-pay cu buletinul
22 August 2019: Guvernul vrea datele posesorilor de cartele prepay ca să-i poată amenda pe cei care sună abuziv la 112 – dezbatere publică
31 Octombrie 2019: Cerem CCR stabilirea unui termen pentru examinarea ordonanței care obligă legitimarea posesorilor de cartele prepay
← Cerem Avocatului Poporului să atace la CCR opt din cele 25 de ordonanțe de urgență adoptate de Guvernul Orban „Taxa Oxigen” nu are avizul poliţiei rutiere. Era necesar? →